“የክልሉ ዕለታዊ የኮሮና ቫይረስ ምርመራ አቅም አሳማኝ ባልሆነ ምክንያት ዝቅተኛ ነው፡፡” ዶክተር ፋንታ ማንደፍሮ
ባሕር ዳር፡ ሰኔ 03/2012 ዓ.ም (አብመድ) በአማራ ክልል በየዕለቱ የሚደረገው የኮሮና ቫይረስ ምርመራ ዝቅተኛ መሆኑን ምክትል ርእሰ መሥተዳድር ፋንታ ማንደፍሮ (ዶክተር) ገለፁ፡፡ ችግሩን ለመፍታት የሚያስችል አቅጣጫ መቀመጡንም ምክትል ርእሰ መሥተዳደሩ ተናግረዋል፡፡በአማራ ክልል የኮሮና ቫይረስ ስርጭት እና የስጋት በሮቹም እየተበራከቱ መምጣታቸው ተመላክቷል፡፡ በተለይም በምሥራቅ አማራ ከጅቡቲ ጋር ከሚዋሰነው የአፋር ክልል ጋር ትስስር መኖሩ እና ከ400 ኪሎ ሜትር በላይ ከሱዳን ጋር የሚዋሰነው የምዕራብ ጎንደር ዞን ትኩረት የሚያስፈልጋቸው አካባቢዎች ናቸው፡፡ በየጊዜው የሚመጡ መረጃዎችም ችግሩ ከጊዜ ወደ ጊዜ አሳሳቢ መሆኑን የሚያሳበክልሉ በሥራ ላይ ያሉ አምስት መመርመሪያ ማዕከላት አሉ፤ በቅርቡ አገልግሎት መስጠት የሚጀምሩ ሦስት ማዕከላትም ተዘጋጅተዋል፡፡ ነገር ግን ምክትል ርዕሰ መስተዳድር ዶክተር ፋንታ ማንደፍሮ እንደተናሩት የሚፈለገውን ያክል ዕለታዊ ምርመራ እየተደረገ አይደለም፡፡ ‘‘የምርመራ ማዕካላቱ መመርመር ከሚያስችላቸው አቅም በታች እየመረመሩ ነው’’ ያሉት ምክትል ርእሰ መሥተዳድሩ ለችግሮቹ የሚቀርቡት ምክንያቶችን ‘‘አሳማኝ አይደሉም’’ ነው ያሉት፡፡ የክልሉ የኮሮናቫይረስ መከላከል እና መቆጣጠር ግብረ ኃይል ችግሩን ገምግሞ ዕለታዊ የምርመራ አቅም እንዲያድግ ውሳኔ ማስተላለፉንም ተናግረዋል፡፡‘‘የናሙና አቅርቦት ማነስ፣ የምርመራ ደረጃ መሻሻል፣ ስልጠና፣ የሕክምና ባለሙያዎች የጥንቅቃቄ ቁሳቁስ እና መሰል የአሠራር ችግሮች በጥያቄ ቀርበው ነበር’’ ያሉት የአማራ ክልል ጤና ጥበቃ ቢሮ ምክትል ኃላፊ ታሪኩ በለው ጥያቄዎቹን አቅም በፈቀደ መልኩ ለመፍታት ጥረት መደረጉን ገልፀዋል፡፡ ‘‘ችግሩ ለጉዳዩ ትኩረት አለመስጠት ነው’’ ያሉት አቶ ታሪኩ በእያንዳንዱ ዞን 100 ናሙና በዕየለቱ እንዲቀርብ በየደረጃው ላለው አካል ኃላፊነት መውረዱንም ተናግረዋል፡፡የክልሉን የመመርመር አቅም በቀን ከአንድ ሺህ በላይ ለማድረስ እየተሠራ መሆኑንም ምክትል ቢሮ ኃላፊው ተናግረዋል፡፡ዘጋቢ፡- ታዘብ አራጋው